钦定古今图书集成/明伦汇编/官常典/第268卷 > 封敖
## 钦定古今图书集成/明伦汇编/官常典/第268卷 > 封敖

按《唐书》本传：“敖字硕夫，其先盖冀州蓨人。元和中，署
进士第。江西裴堪辟置其府，转右拾遗。雅为宰相李
德裕所器。会昌初，以左司员外郎召为翰林学士，三
迁工部侍郎。敖属辞赡敏，不为奇涩，语切而理胜。武
宗使作诏书，慰边将伤夷者，曰：‘伤居尔体，痛在朕躬’。
帝善其如意出，赐以宫锦。刘稹平，德裕以定策功进”
太尉。时敖草其制曰：“谋皆予同，言不它惑。”德裕以能
明专任已以成功，谓敖曰：“陆生恨文不迨意如君，此
等语岂易得邪？”解所赐玉带赠之。未几，拜御史中丞，
与宰相卢商虑囚误纵死罪，复为工部侍郎。大中中，
历平卢、兴元节度使。初，郑涯开新路，水坏其栈，敖更
治斜谷道，行者告便。蓬果贼依鸡山，寇三川，敖遣副
使王贽捕平之。加检校吏部尚书，还为太常卿。卿始
视事，廷设《九部乐》，敖晏私第，为御史所劾，徙国子祭
酒。复拜太常，进尚书右仆射。然少行检，士但高其才，
故不至宰相。卒。子彦卿、望卿，从子特卿，皆第进士。